Geen sentrale plan om boere te vermoor – Roets | Netwerk24
Geen sentrale plan om boere te vermoor – Roets
Deur Marga Ley 15 Mei 2018 23:10
"Nee, ek glo nie daar is 'n grootskaalse, sentrale plan om boere te vermoor nie," het Ernst Roets, adjunkhoof van AfriForum, Dinsdagaand gesê ná sy toespraak vroeër die dag by Nampo waarin hy verwys het na gerugte wat die ronde doen oor direkte politieke betrokkenheid by plaasmoorde.
"Wat my meer bekommer as 'n groter plan waarvoor ek geen bewyse kon kry nie, is die aanhoudende klimaatskepping teen boere," het Roets by navraag oor sy stellings op Nampo gesê.
Ernst Roets, adjunkhoof van AfriForum
Volgens Roets is daar "enkele gevalle" waar dit lyk asof daar direkte regering of polisiebetrokkenheid by plaasmoorde is, maar hy kon geen bewyse kry vir 'n nasionale plan nie.
Hy het navorsing oor plaasmoorde gedoen vir sy boek Kill the Boer wat einde volgende maand bekend gestel word.
Die boek gaan oor 'n soeke of daar regeringsaandadigheid by plaasmoorde is. Daar word volgens Roets maklik in Suid-Afrika verwys na 'n derde mag, maar hy kon geen "tasbare bewyse" kry nie.
In sy toespraak by Nampo het Roets verwys na 'n gesprek met 'n lid van die 28-tronkbende waarin die lid sê dat Julius Malema in die tronk met hulle kom praat het.
Hy het glo gesê as die bendelede uit die tronk vrygelaat word en wapens soek, dan wil die EFF hê hulle moet boere vermoor.
Volgens Roets is die opname van die gesprek verlede jaar uitgesaai op die TV-program Carte Blanche. Roets self het met iemand in die tronk gepraat wat beweer het dat hy as ANC-lid opdrag gekry het om 'n sekere boer te vermoor.
"In die laaste hoofstuk van my boek kom ek tot die gevolgtrekking dat daar tien redes is waarom daar aangevoer kan word dat die regering aan plaasmoorde aandadig is."